cyanic-selkie/wikianc huggingface dataset:
حمود الرحمن کمیشن رپورٹ
باب پنجم ایوب خان کے دور کے آخری ایام
پوائنٹ نمبر ١ قرارداد لاہور کے مطابق آئین کو حیقی معنوں میں ایک فیڈریشن کی ضمانت دیتے ہوئے بالغ رائے دہی کی بنیاد پر مقننہ کی بالادستی اور پارلیمانی طرز حکومت پر مبنی ہونا چاہیے۔
پوائنٹ نمبر ٢
وفاقی حکومت صرف دو محکمے یعنی دفاع اور امور خارجہ اپنے پاس رکھے گی، جب کہ دیگر محکمے وفاق کی تشکیل کرنے والی وحدتوں میں تقسیم کردیے جائیں گے۔
پوائنٹ نمبر ٣
الف) ملک کے دونوں بازوؤں میں دو علاحدہ مگر باہمی طور پر تبدیلی ہو جانے والی کرنسی متعارف کرائی جائے یا
ب) پورے ملک کے لیے ایک ہی کرنسی رائج کی جائے تاہم اس کے لیے موثر آئینی دفعات کی تشکیل ضروری ہے تاکہ مشرقی پاکستان سے مغربی پاکستان کو رقومات کی ترسیل روکی جاسکے۔ مشرقی پاکستان کے لیے علاحدہ بینکنگ ریزورز قائم اور الگ مالیاتی پالیسی اختیار کی جائے۔
پوائنٹ ٤ محاصل اور ٹیکسوں کی وصولی کے اختیار کو وفاق کی وحدتوں کے پاس رکھا جائے۔ مرکز کے پاس ایسا کوئی اختیار نہیں ہونا چاہیے تاہم فیڈریشن وفاقی وحدتوں کے ٹیکسوں میں حصے دار ہوگی تاکہ وہ اپنی ضروریات پوری کرسکے۔ ایسے وفاقی فنڈز پورے ملک سے جمع ہونے والے ٹیکسوں کے طے شدہ فیصدی تناسب پر مشتمل ہوں گے۔
پوائنٹ نمبر ٥
(الف) دونوں بازوؤں میں زرمبادلہ کی آمدنی کے لیے دو علاحدہ اکاؤنٹس ہونے چاہیں اور
ب) مشرقی پاکستان کی آمدنی کو مشرقی پاکستان اور مغربی پاکستان کی آمدنی کو مغربی پاکستان کے کنٹرول میں ہونا چاہیے۔
ج) مرکز کی زرمبادلہ کی ضروریات، دونوں بازوؤں کو مساوی طور پر یا کسی طے شدہ تناسب کے مطابق پوری کرنا ہوں گی
د) ملکی مصنوعات کی دونوں بازوؤں کے درمیان میں آزادانہ نقل و حمل پر کوئی ڈیوتی عائد نہیں کی جائے گی۔
ہ) آئین کی رو سے وفاقی وحدتوں کو یہ اختیارات حاصل ہوں گے کہ غیر ممالک میں تجارتی مشن کے قیام کے ساتھ تجارتی معاہدے نیز تجارتی تعلقات قائم کر سکیں۔
پوائنٹ ٦
مشرقی پاکستان کے لیے ملیشیا یا ملٹری فورس کا قیام، اس سوال پر کنونشن تقسیم ہو گیا۔
١٩) جو تحریک ایوب دورحکومت اور ان کے بنائے ہوئے دستور کے خلاف اعلان تاشقند کے بعد شروع ہوئی تھی اس نے صدر کی علالت کے وقت مقبولیت حاصل نہیں کی تھی۔
طلبہ، سیاست دان، کسان اور مزدور سب ہی اس تحریک میں شامل ہو گئے اور ہڑتالیں اور جلوس روزمرہ کا معمول بن گئے۔ اس تحریک میں کوئی اشتراک متفقہ مقصد نہیں تھا بس ایوب حکومت کو ختم کرنے کا اور اس آئین کو ختم کرنے کا مطالبہ تھا جو 1962ء میں نافذ کیا گیا تھا۔ اس بات پر کوئی اتفاق نہیں تھا کہ انہیں ختم کرنے کے بعد ان کی جگہ کون لے گا۔ اگرچہ اس بات پر اتفاق پایا جا رہا تھا کہ نیا نظام وفاقی پارلیمانی ہونا چاہیے۔ کیونکہ گزشتہ عشرے کے صدارتی نظام کا خاکہ لوگوں کے ذہن میں ایک آمرانہ نظام کا تھا لہٰذا یہ تحریک اس نظام کی نفی میں تھی۔ ایک دو جماعتوں کو ہی عوام کا اعتماد حاصل نہیں تھا اور نہ ہی کوئی اس طرح کا مخصوص پروگرام تھا جیسے آل انڈیا نیشنل کانگریس اور آل انڈیا مسلم لیگ کا تقسیم سے پہلے تھا۔ یہ دونوں اپنے متضاد پروگرام رکھتی تھیں مگر ایک نکتے پر متفق تھیں وہ یہ کہ برصغیر کو مکمل آزادی حاصل ہونی چاہیے۔ ہم اس بات پر اس لیے زور دے رہے ہیں کہ جب صدر ایوب خان نے آخر کار سیاسی پارٹیوں سے مذاکرات کا فیصلہ کیا کوئی ایسا رہنما یا کئی رہنما، ایک جماعت یا کئی جماعتیں اس کی اہل نہ تھیں کہ وہ مطالبات پر مذکرات کر سکتیں اور شرائط منظور کراتیں۔ ہمارے خیال میں اسی وجہ سے بعد میں بلائی گئی راؤنڈ ٹیبل کانفرنس ناکام ہو گئی اس وقت تک 12 نومبر1968ء کو ڈیفنس آف پاکستان رولز کے تحت بھٹو کو گرفتار کر لیا گیا تھا۔ اس تحریک کے دوران میں وہ سب سے اہم شخصیت بن چکے تھے اور ایسا معلوم ہوتا تھا کہ اس تحریک کی وہ قیادت کر رہے ہیں اور واقعی وہی قیادت کر رہے تھے۔
٢١) ایک متبادل طریقہ اس سلسلے میں یہ بھی تھا کہ وہ بڑے صاف دل اور سچائی کے ساتھ اس حقیقت کو تسلیم کرتے ہوئے یہ کہہ دیتے کہ چوں کہ عوام ان کی کارکردگی سے مطمئن نہیں ہیں لہٰذا وہ 1958 کی وہ سابقہ پوزیشن بحال کر رہے ہیں جو ان کے اقتدار میں آنے سے بیشتر موجود تھی لیکن اس کے لیے بھی آئینی ذرائع سے تبدیلی لانا ضروری ہوتا یعنی( اس وقت) کی قومی اسمبلی کے ذریعے آئینی ترمیم کی شکل میں ایک نئے آئین کی تشکیل جس کے لیے 1962ء کے آئین کے تحت دوتہائی اکثریت کی ضرورت تھی اور صدر کی پارٹی یعنی کنونشن مسلم لیگ کو یقیناَ َ یہ اکثریت حاصل تھی۔ تاہم یہ ایک ھلا ہوا سوال ہے کہ کیا وہ پارٹی جو سیاسی جماعتوں کے مطلوبہ نظم و ضبط سے محروم تھی اور جس محور صرف صدر کی ذات اور شخصیت تھی اس آئینی ترمیم کی منظوری دے سکتی تھی محض اس لیے کہ اس کی تمام تر وفاداریاں ایوب خان سے وابستہ تھیں جب کہ وہ خود( یعنی صدر ایوب) اپنے آپ کو اس تمام منظر سے خود ہی محو کرنے کے لیے کوشاں تھے۔ یہ بھی ممکن تھا کہ ایسی صورت میں پارٹی کو باہم متحد رکھنے والا عنصر ہی پارٹی کو معدوم کرتے ہوئے 1956ء کے آئین کی طرف مراجعت کے پروگرام کو یکسر مسترد کر دیتا اور کسی مثبت رویے کا اظہار نہ کرتا۔ تاہم ان آئینی الجھنوں اور پیچیدگیوں کو حل کرنے کے ان مختلف طریقوں کی جو بھی اہمیت ہو، یہ حقیقت اپنی جگہ موجود ہے کہ گفت وشنید اور مذکرات کا راستہ ان دشواریوں اور رکاوٹوں سے ہرگز مبرا نہیں تھا جو ایک سیاسی ورثے کی صورت میں موجود تھیں۔
٢٢) چنانچہ فیلڈ مارشل نے سیاسی لیڈروں کی راؤنڈ ٹیبل کانفرنس طلب کرنے کا فیصلہ کیا۔ اس کانفرنس میں شرکت کرنے والے سیاسی لیڈروں کے ناموں کے انتخاب کا فیصلہ انہوں نے نواب زادہ نصراللہ خان پر چھوڑ دیا جو پاکستان ڈیوکریٹک موومنٹ کے کنوینر تھے۔ نواب زادہ نے ان متعدد سیاسی جماعتوں کے رہنماؤں کو دعوت نامے جاری کر دیے جو پی ڈی ایم میں ضم ہو چکی تھیں اس کے علاوہ انہوں نے ان لوگوں کو بھی اس کانفرنس میں شرکت کی دعوت دی جو خود کو پی ڈی ایم سے متفق قرار دیتے ہوئے ( ڈائریکٹ ایکشن کیمٹی) میں شامل تھے۔ تاہم نواب زادہ نے ان لوگوں کو کانفرنس میں شمولیت کی دعوت نہیں دی جو پی ڈی ایم اور مشترکہ سیاسی تنظیموں کے اراکین نہیں تھے جن میں قابل ذکر نام نیشنل عوامی پارٹی ( بھاشانی گروپ) کے سربراہ مولانا عبد الحمید خان بھاشانی اور پاکستان پیپلز پارٹی کے چیئرمین ذو الفقار علی بھٹو کے ہیں۔ 17فروری 1969ء کو ایمر جنسی اٹھا لی گئی جس کے نتیجے میں ڈیفنس آف پاکستان رولز نافذ العمل نہیں رہے اور ان کے تحت تمام گرفتار شدگان کو رہا کر دیا گیا جن میں ذو الفقار علی بھٹو بھی شامل تھے۔ چنانچہ صدر ایوب نے مولانا بھاشانی اور مسٹر بھٹو کو بھی راونڈ ٹیبل کانفرنس میں شمولیت کی دعوت دے دی، تاہم یہ دونوں کانفرنس میں شریک نہیں ہوئے۔ بہر کیف مسٹر بھٹو نے یہ سوال ضرور اٹھایا کہ انہیں کس حیثیت میں مدعو کیا جا رہا ہے جس پر انہیں مطلع کیا گیا کہ انہیں ان کی ذاتی حیثیت میں نہیں بلکہ پاکستان پیپلز پارٹی کے چیئرمین کی حیثیت سے دعوت دی گئی ہے۔
٢٣) 17فروری 1969ء کو متعدد اہم شخصیات جنہیں نوابزدہ نصراللہ خان نے مدعو کیا تھا راولپنڈی پہنچ تو گئیں لیکن وہ کانفرنس میں شریک نہیں ہوئیں۔ ہمارے خیال میں یہ کہنا محض جزوی طور پر صحیح ہوگا کہ اس کا سبب ڈیمو کریٹک ایکشن کمیٹی کا اپنے پیش کردہ مطالبات کے سلسلے میں پایا جانے والا باہمی عدم اتفاق تھا۔ اس کا اصل سبب درحقیقت شیخ مجیب الرحمن کی ذات تھی۔
٢٤) صدر ایوب کی جانب سے نواب زادہ نصر اللہ خان کو اس ہدایت کے بعد وہ راؤنڈ کانفرنس میں شرکت کے لیے دعوت نامے جاری کر دیں کانفرنس میں شیخ مجیب الرحمن کی شمولیت کا سوال بھی پیدا ہوا جو اس وقت اپنے خلاف ڈھاکہ میں چلائے جانے والے ایک مقدمے کے سلسلے میں زیر حراست تھے۔ چونکہ کانفرنس کے شرکا کا انتخاب تمام تر نواب زادہ کی صوابدید پر چھوڑ دیا گیا تھا لٰہذا اب یہ صدر ایوب کا درد سر نہیں تھا کہ شیخ مجیب الرحمن کو اس کانفرنس کے لیے مدعو کیا جائے یا نہیں۔ سوال دراصل یہ تھا کہ کیا وہ اس کانفرنس میں قید سے آزاد ہو کر شرکت کے لیے آئیں گے؟ اور اگر ایسا نہیں ہے تو پھر ان پر پابندی کی نوعیت کیا ہوگی؟ اس سوال کے بطن سے ایک اور سوال بھی جنم لیتا ہے کہ کیا وہ کانفرنس میں شرکت پر رضا مند ہوں گے اور اگر ہو جاتے ہیں تو کس نوعیت کی پابندیوں کے تحت وہ راولپنڈی آکر کانفرنس میں شمولیت پر راضی ہوسکیں گے؟ شروع میں تو یہ بات ہی کافی سمجھی گئی کہ وہ ذاتی پر کانفرنس میں شریک نہ ہوں بلکہ اپنے بجائے اپنی پارٹی کے کسی اور رکن کو نامزد کر دیں جسے ان کا مکمل اعتماد حاصل ہو، تاہم ڈیموکریٹک ایکشن کمیٹی نے فوری طور پر اس بات کے لے اصرار کیا کہ شیخ مجیب الرحمٰن کی ذاتی شمولیت اس موقع پر نہایت ضروری ہے۔ بہر کیف شیخ مجیب الرحمٰن پیرول پر رہا ہو کر آنے کے لیے تیار ہو گئے جیسا کہ ہم سب بخوبی جانتے ہیں کہ پیرول کا مطلب ہے کسی زیر حراست فرد کو کسی خاص مقصد سے یا خصوصی مدت کے لیے عارضی طور پر قید سے رہائی دینا جس کی تکمیل کے بعد وہ پھر زیر حراست آجاتا ہے۔ لیکن ہمیں یہ بھی بتایا گیا ہے کہ انہیں پولیس کے پہرے میں پرول پر نہیں بلکہ آرمی کی کھلی حفاظتی تحویل میں لایا جا رہا تھا جس کی توثیق اور تصدیق جنرل یحیٰی خان نے بھی کی ہے۔ اس کا مطلب یہ ہوا کہ متعلقہ شخص عارضی طور پر ایک آزاد فرد کی حیثیت سے بغیر کسی روک ٹوک کے نقل و حرکت کر سکتا ہے تاہم وہ مستقل طور پر ایک فوجی افسر کی نگرانی میں رہے گا جسے اس بات کا قطعاَ َ کوئی اختیار نہیں ہوگا کہ وہ کسی بھی جگہ یا مقام پر آنے یا جانے سے روک سکے ماسوائے یہ کہ وہ ہمہ وقت اس کی ہمراہی میں رہنے کا اصرار کر سکتا ہے۔ ابھی اس معاملے پر رضامندی ہوئی تھی کہ یہ مطالبہ سامنے آ گیا کہ انہیں ضمانت پر رہا کر دیا جائے، شیخ مجیب الرحمٰن اس پر بھی تیار تھے۔
٢٦) ایک اور واقعہ جس نے شیخ مجیب الرحمٰن کے طرز عمل کو متاثر کیا وہ اگر تلا سازش کیس کے ایک ملزم سارجنٹ ظہورالحق کا 17 فروری 1969ء کو قتل کیا جانا تھا اس کی یہ توضیح پیش کی گئی کہ سارجنٹ ظہور الحق نے لیویٹری سے واپس آتے ہوئے فرار ہونے کی کوشش کی تھی اور فرار ہونے سے روکنے کی کوشش میں وہ مارا گیا۔ بہت سے ایسے عوامل ہیں جن کی روشنی میں اس وضاحت کو تسلیم نہیں کیا جاسکتا۔ سب سے پہلے ایک ایسا موقع آچکا تھا جب ٹریبونل کو یہ یقین ہو گیا تھا کہ کچھ ملزمان کے خلاف ایسے ثبوت موجود نہیں ہیں کہ انہیں سزا دی جاسکے اوراس واقعے سے پہلے پراسیکیوٹر اس بات پر رضا مند ہو گئے تھے کہ وہ ان لوگوں کے ناموں کا اعلان کر دیں گے جن کے خلاف حکومت کا مقدمہ چلانے کا ارادہ نہیں ہے۔ سارجنٹ ظہور الحق بھی ان لوگوں میں سے ایک تھے اور دفاع کے وکیل کو بھی یہ معلوم ہو گیا تھا کہ فہرست میں اس کے نام کے آنے کا بھی امکان ہے۔ اس لیے کم از کم سارجنٹ ظہور الحق کے لیے فرار ہونے کا کوئی مقصد نہیں تھا۔ آرمی گارڈ ایک غیر مسلح شخص کی دیکھ بھال کر رہے تھے اور ان کے لیے یہ بالکل آسان تھا کہ وہ ظہور الحق کو اس طرح زخمی کرتے کہ وہ بھاگ نہیں سکتا اور وہ مرتا نہیں۔ مثال کے طور پر اس کی ٹانگ پر گولی ماری جاسکتی تھی۔ جب وہ مارا گیا تو اس کی لاش اس کے رشتے داروں کو دے دی گئی اور اس طرح اس بات کی اجازت دی گئی کہ اسے عوام میں ایک جلوس کی شکل میں لے جایا جائے۔ اگرتلا سازش کیس فوجداری کا کوئی معمولی مقدمہ نہیں تھا۔ یہ ایک سنسنی خیز مقدمہ تھا جس کی خبریں روزانہ اخبارات میں آ رہی تھیں۔ اس مقدمے کی سماعت بھی ملک کی سپریم کورٹ کے ایک ریٹائرڈ جج کر رہے تھے جن کے ساتھ ہائیکورٹ کے دو حاضر سروس جج موجود تھے۔ عوام کے جذبات بہت بھڑکے ہوئے تھے اور ان حالات میں کسی سیاسی دانش مندی یا انتظامی تجربے کی ضرورت تھی کہ یہ احساس کر لیا جائے کہ لاش کو لے کر سڑکوں پر پریڈ کرنے سے ہنگامے شروع ہوجائیں گے اس واقعے پر شدید ہنگامے شروع ہو گئے بہت سے گھر جلا دیے گئے۔ جن میں ٹریبونل کے چیئر مین کا گھر بھی شامل تھا جنہیں پاجامہ پہنے ننگے پیر بھاگنا پڑا۔
٢٧) اس دوران میں تجویز پیش کی گئی کہ شیخ مجیب کو پیرول پر رہا کرنے کی بجائے ضمانت پر رہا کر دیا جائے۔ حکومت اس بات پر تیار ہو گئی اور ڈپٹی اٹارنی جنرل کو ہداہت کی گئی کہ وہ اس درخواست کی مخالفت نہ کریں جو شیخ مجیب الرحمٰن کی طرف سے کی جائے گی اور جس پر ان کے دستخط ہوں گے۔
٢٨) ایک طرف تو اس واقعہ کی وجہ سے گرما گرمی پیدا ہو گئی تھی دوسری طرف اس واقعہ نے شیخ مجیب الرحمٰن کو یہ موقع فراہم کر دیا کہ وہ ضمانت پر رہا ہونے سے انکار کر دیں۔ ظہورالحق کی موت کے بعد جس دن ضمانت کی درخواست پیش ہوئی تھی اس سے ایک روز پہلے شام کو مجیب الرحمن نے ضمانت کی درخواست پر دستخط کرنے سے صاف انکار کر دیا۔ ہمیں یہ بھی معلوم ہوا ہے کہ راولپنڈی سے ڈھاکہ میں بیگم مجیب الرحمٰن کو ٹیلیفون کیے جاتے رہے۔ یہ کالز ایوب خان کی کابینہ میں مشرقی پاکستان کے وزیر اے صبور کے ٹیلیفون سے کی جا رہی تھی لیکن اس بارے میں ثبوت مبہم ہیں اور کوئی واضح نتیجہ اخذنہیں کیا جاسکتا۔
٢٩) اس مسئلے کا دوسرا حل یہ تھا کہ گول میز کانفرنس بغیر شیخ مجیب الرحمن کے ہی منعقد کر لی جائے یا ان کے خلاف چلنے والا مقدمہ واپس لے لیا جائے۔ فیصلہ یہ کیا گیا کہ مقدمہ واپس لے لیا جائے اگرچہ وزیر قانون نے مشورہ دیا تھا کہ بجائے مقدمہ واپس لینے کے اس آرڈیننس کو ہی منسوخ کر دیا جائے جس کے تحت ٹریبونل قائم ہوا تھا۔ فرق واضح تھا شیخ مجیب الرحمٰن کے خلاف مقدمہ واپس لینے کا مطلب یہ تھا کہ انہیں بری کر دیا گیا ہے اور کے نتیجے میں ان پر دوسرا مقدمہ نہیں چلایا جاسکتا تھا مگر آرڈیننس واپس لینے کا مطلب یہ ہوتا کہ ٹریبونل شیخ مجیب الرحمٰن پر مقدمہ چلانے کا اہل نہیں رہا لیکن شیخ مجیب الرحمٰن پر کسی وقت بھی مقدمہ چلایا جاسکتا تھا۔ لیکن اس وقت عملی طور پر کچھ زیادہ فرق نہیں تھا۔ ہر صورت میں شیخ مجیب الرحمٰن کو مقدمے کا سامنا نہیں کرنا تھا اور مکمل طور پر آزاد تھے۔
٣٠) گول میز کانفرنس آخر کار 10 مارچ 1969ء کو منعقد ہوئی جو سیاسی جماعتیں اس میں شریک تھیں وہ جمہوری ایکشن کمیٹی کے تحت جمع ہوئی تھیں، مولانا عبد الحمید بھاشانی اور ذو الفقار علی بھٹؤ ایسی شخصیات تھیں جنہوں نے بوجوہ اس کانفرنس میں شریک ہونے سے انکار کر دیا تھا
٣١) گول میز کانفرنس کے دو اجلاس ہوئے اس دوران میں اہم بات یہ ہوئی کہ جنرل یحیٰی خان اور شیخ مجیب الرحمٰن کی ملاقات ان کی سابق رہائش گاہ پر ہوئی اور جب یہ بات منظر عام پر آئی تو ہم سب حیران رہ گئے ہم اس بات پر یقین کرنے کے لیے تیار نہ تھے کہ آرمی کمانڈر انچیف جنرل یحیٰی خان جو سیاسی امور میں قطعاَ َ دلچسپی نہیں رکھتے تھے انہوں نے کیونکر شیخ مجیب سے ملاقات کی۔ شیخ مجیب الرحمٰن واحد سیاست دار تھے جس سے یحیٰی خان نے پہلی اور آخری ملاقات کی ہمیں یقین نہیں آ رہا تھا کہ یحیٰی نے ایسا کیوں کیا، جبکہ شیخ مجیب سے ان کی کسی قسم کی ذاتی ہم آہنگی بھی نہیں تھی۔ اصل بات یہ تھی کہ الطاف گوہر نے یحیٰی خان کو اس امر پر تیار کیا تھا اور وہ میٹنگ میں شریک بھی تھے۔ الطاف گوہر کے ذمہ یا کام لگایا گیا تھا کہ وہ شیخ مجیب سے یہ یقین دہانی حاصل کر لیں کہ اگر گول میز کانفرنس نافذ ہوجاتی ہے تو وہ یحیٰی خان پر مارشل لا اٹھانے کے لیے دباؤ نہیں ڈالیں گے۔ یہ سب کچھ اس لیے کیا گیا کہ وہ سمجھتے تھے بلکہ ان کو یہ خوف جاگزیں تھا کہ اگر ان کی تجاویز نہ مانی گئیں تو نتیجتاَ َ مارشل لا نافذ رہے گا۔ مغربی پاکستان سے چھ نکات کیخلاف شدید مزاحمت کرنے کے کے لیے اپوزیشن کے نمائندے گول میز کانفرنس میں شریک تھے دوسری طرف شیخ مجیب الرحمٰن بھی اپنے چھ نکات کی بنیاد پر سیاسی تصفیے کے خواہش مند تھے۔ دونوں جانب سے شدید رد عمل کی صورت میں گول میز کانفرنس کا کوئی نتیجہ نہیں نکلا۔ چھ نکات کا مطالبہ علیحدگی پسندی پر مبنی تھا یا نہیں، اس سے قطع نظر ہم نے ان پر بہت تفصیل سے غور کیا اور آخر کار اس نتیجے پر پہنچے کہ حقیقت یہ ہے کہ مغربی پاکستان کے رہنما اگر اس معاملے پر منصفانہ طرز عمل اختیار نہیں کریں گے تو دوسرا نتیجہ علیحدگی کی صورت میں برآمد ہوگا۔
٣٢) جنرل یحیٰی خان، الطاف گوہر اور شیخ مجیب الرحمٰن کے درمیان میں ہونے والی ملاقات کے بارے میں ہمیں کوئی شبہ نہیں تھا۔ شیخ مجیب الرحمٰن کی اس ملاقات نے ہمیں مخمصے میں ڈال دیا تھا جب کہ الطاف گوہر اس بات سے برابر انکار کرتے رہے کہ یحیٰی، مجیب ملاقات کے دوران میں وہ موجود نہیں تھے حالانکہ اس سے پہلے بھی الطاف گوہر سے فیلڈ مارشل محمد ایوب خان کی طرف سے آنے والی اس تجویز پر عملدرآمد کے لیے رجوع کیا گیا تھا کہ شیخ مجیب الرحمٰن یحیٰی خان کو مارشل لا اٹھانے پر مجبور نہ کرنے کی یقین دہانی کرادی جائے اس تجویز کے پس منظر میں الطاف گوہر نے شیخ مجیب الرحمٰن کو یہ یقین دہانی کرا دی تھی کہ گول میز کانفرنس کے نتیجے میں مسئلے کا سیاسی حل متوقع ہے کیونکہ یہی ایک حقیقی کوشش ہے لٰہذا مارشل لا اٹھانے کے بارے میں تحریری یقین دہانی کی ضرورت نہیں ہے۔ الطاف گوہر کو اس کام کے لیے کیوں منتخب کیا گیا اس کی وجہ یہ تھی کہ وہ شیخ مجیب الرحمٰن کو پہلے سے جانتے تھے اور انہوں نے مشرقی پاکستان میں ایک عرصے تک ڈیوٹی انجام دی تھی۔ ہم اس بنا پر سمجھتے رہے کہ الطاف گوہر محض شیخ مجیب الرحمٰن سے ذاتی تعلقات کی بنا پر اس کام کے لیے چنے گئے ہیں اور اس سلسلے میں ان کا اپنا کوئی سیاسی کردار نہیں ہے۔
٣٣) جنرل یحیٰی خان نے شیخ مجیب سے ملاقات کے ضمن میں وضاحت پیش کرتے ہوئے کہا کہ خود شیخ مجیب الرحمٰن نے ان سے عاجزانہ درخواست کی تھی۔ جنرل یحیٰی خان کا یہ بھی کہنا تھا کہ فیلڈ مارشل محمد ایوب خان کا یہ خیال تھا کہ آرمی اور شیخ مجیب الرحمٰن کے درمیان میں خاص ہم آہنگی پائی جاتی ہے لٰہذا ملاقات سود مند ہوگی، ممکن ہے یہ ہم آہنگی اگر تلہ کیس کے دوران میں پیدا ہوئی ہو کیونکہ جب شیخ مجیب الرحمن فوج کی تحویل میں تھے فوج کا رویہ ان کے ساتھ اچھا تھا۔ گویا یحیٰی خان کے الفاظ کو مدنظر رکھا جائے تو دوسرے الفاظ میں یہ کہا جاسکتا ہے کہ مجیب الرحمٰن جب گول میز کانفرنس میں شریک ہوئے ان کے ذہن میں پہلے سے نرم اور لچک دار سوچ موجود تھی ہم اس وضاحت سے مطمئن نہیں کیونکہ بعد ازاں گول میز کانفرنس میں شیخ مجیب الرحٰمن کے رویے نے ثابت کر دیا تھا کہ یحیٰی خان سے ملاقات کے بعد ان کے لہجے میں سختی آگئی تھی۔ اگرتلہ کیس کے حوالے سے فوج کی تحویل میں رہنے کے دوران میں ان کے فوج سے اچھے تعلقات کا آغاز ہوچکا تھا لٰہذا ہم بھی یہ ماننے کے لیے تیار نہیں کہ یحیٰی خان سے ملاقات کے بعد اس رویے میں کس قدر بہتری کے آثار پیداہوئے ہوں گے بلکہ دوران میں حراست کچھ فوجی افسران کے نرم رویوں اور ان کی جانت سے فراہم کی جانے والی سہولتوں کی وجہ سے ایسا ہوا ہوگا۔ یقیناَ َ محبت الرحمٰن ان سے متاثر بھی ہوں گے ہو سکتا ہے کہ ان افسران کو ڈھاکا بلایا بھی گیا ہو۔
٣٤) ہم یہ بات کہنے میں کوئی باک نہیں سمجھتے کہ گول میز کانفرنس کے دوران میں اور بعد میں شیخ مجیب الرحمٰن کا رویہ جنرل یحیٰی خان سے ملاقات کے بعد ہی تبدیل ہوا۔ جس وقت کانفرنس کا اجلاس ہو رہا رہا تھا مجیب الرحمٰن کو یہ باور کرا دیا گیا تھا کہ یہ بہت مشکل نظر آتا ہے کہ کانفرنس میں شریک تمام پارٹیاں ہر معاملے پر متفق ہوجائیں اور یہ ضروری نہیں کہ کانفرنس سے وہ مقاصد کلی طور پر حاصل ہوجائیں جن کے کے لیے کانفرنس منعقد کی جا رہی ہے۔ شیخ مجیب الرحمٰن کو یہ باور بھی کرادیا گیا تھا کہ فیلڈ مارشل ان کے چھ نکات میں سے اکثر پر متفق ہیں اور جن امور کے بارے میں طے ہو جائے گا ان کو آئنی تحفظ دیا جائے گا لٰہذا عقل مندی کا تقاضا یہ ہے کہ بقیہ امور پر بھی بعد ازاں سوچ بچار کے بعد اور سیاسی تحمل و بردباری کا مظاہرہ کرتے ہوئے ایوب خان اور 1962ء کے اصل آئین کو بیچ میں لائے بغیر ہی معاملات طے کیے جاسکتے ہیں۔ اس وقت یہ بھی باور کرایا گیا کہ یہ سنہری موقع ہے جسے کسی بھی قمیت پر کھونا یا گنوانا نہیں چاہیے کیونکہ اسی طرح مارشل لا کو ختم کرنے کا جواز پیدا ہو سکتا ہے۔ اس موقع پر مجیب الرحمٰن نے جواب دیا تھا کہ (انہیں مارشل لا سے کوئی خوف یا خطرہ نہیں ہے) ظاہر ہے ان کے اس رد عمل سے دو ہی نتیجے اخذ کیے جاسکتے تھے۔ اس تمام منظر کے پیش نظر ہماری نظروں سے اوجھل تھا ہم یہ سمجھ رہے تھے کہ شیخ مجیب الرحمٰن جس راستے پر چل رہے ہیں وہ درست نہیں ہے ہمیں ایسا محسوس ہو رہا تھا کہ مجیب الرحمٰن کو مارشل لا سے کوئی خوف نہیں ہے اور نہ ہی وہ بعد میں مارشل لا ہٹانے کے لیے پرزور ہیں حقیقت میں ایسا لگ رہا تھا کہ انہیں یقین ہو کہ بعد ازاں مارشل لا کسی بھی قیمت پر نہیں ہٹایا جائے گا۔
٣٥) مجیب الرحمٰن کے اس رویے اور مسلسل ضد کی وجہ سے گول میز کانفرنس بغیر کسی نتیجے پر پہنچے ہی ختم ہو گئی جس میں مغربی پاکستان کے متعدد سرکردہ سیاست دان بھی شریک تھے اس کے بعد فیلڈ مارشل ایوب خان نے قوم کے نام اپنے ایک نشری خطاب میں کہا ( کچھ لوگوں نے مجھ سے کہا کہ اگر (شیخ مجیب کے ) کے تمام مطالبات مان لیے جائیں تو ملک میں امن تباہ برباد ہو جائے گا۔ میں ان سے یہ پوچھنا چاہتا ہوں کہ کون سے ملک کی بات کر رہے ہیں؟ مطالبات مان لیے جائیں تو ہم پاکستان کے مسئلے کے کسی تصفیے پر ضرور پہنچ سکیں گے۔)
٣٦) یہ سمجھ لیا گیا تھا کہ ایوب خان نے مطالبات کو مان لیا ہے اور چند ترامیم کے ساتھ ان کی منظوری کا ڈرافٹ تیار کیا جا رہا ہے لٰہذا صوتحال بہتر ہو رہی ہے اور حالات قابو میں آ رہے ہیں اور حالات زبانی معاملات طے ہوجانے سے ایک حتمی نتیجے کی طرف بڑھ رہے ہیں ہم سب اس صورت حال سے مطمئن تھے اور اس بات پر بھی ہمیں زیادہ ترود نہیں تھا کہ ایوب نے جب معاملات بالا ہی بالا طے کر لیے تو ہمیں کیوں بلایا گیا کیونکہ ہم سمجھ رہے تھے کہ جن مقاصد کے لیے ہم یہاں آئے ہیں وہ پورے ہو رہے ہیں۔ ہمارے نزدیک تو اب معاملہ یہ تھا کہ فیلڈ مارشل ایوب خان نے جتنے بھی اقدامات طے کیے ہیں ان کے بعد جنرل یحیٰی خان ان سے کس طرح عہدہ برآ ہوتے ہیں ان پر کس طرح توجہ دیتے ہیں۔
٣٧) گول میز کانفرنس 13 مارچ1969 کو ختم ہو گئی۔ فیلڈ مارشل محمد ایوب خان اس وقت تک یہ عندیہ دے چکے تھے کہ وہ ترامیم جو انہوں نے طے کی ہیں ان پر عملدر آمد کرانے کے بعد وہ مزید عہدہء صدارت پر برقرار نہیں رہنا چاہتے۔ سیاسی پارٹیوں سے کہہ دیا گیا تھا کہ آئین میں ترامیم سے متعلق اپنی اپنی تجاویز بھی روانہ کر دیں انہیں یہ بھی باور کرا دیا گیا تھا کہ ضروری نہیں کہ یہ تجاویز تسلیم ہی کر لی جائیں وہ گورنروں کو تبدیل کر دیا گیا۔ مشرقی پاکستان کے گورنر جو صوبے میں ایوب کے نمانئدے تصور کیے جاتے تھے وہاں کے عوام کے لیے ناپسندیدہ شخصیت تھے جبکہ مغربی پاکستان کے گورنر ایک بے عمل گورنر قرار دیے جا چکے تھے لٰہذا 17مارچ 1969ء کو یوسف ہارون کو مغربی پاکستان کا گورنر اور 22 مارچ کو ڈاکٹر این ایم ہدیٰ کو مشرقی پاکستان کا گورنر مقرر کیا گیا۔ اس اقدام کے بعد کسی حد تک کشیدگی میں کمی آئی اور مسئلے کی طرف سے ذرا دھیان ہٹا۔ کچھ لوگوں کا اس وقت یہ یقین تھا کہ گورنروں کی تبدیلی چونکہ مختصر مدت کے لیے ہوگی لٰہذا اس اقدام کا اصل مقصد لوگوں کی توجہ بانٹنا ہے۔ کچھ یہ کہتے تھے کہ اس کا کوئی فائدہ نہیں مگر یہ کوئی نہیں کہہ سکتا کہ یہ مدت 25مارچ تک محدود ہو کر رہ جائے گی۔
٣٨) گول میز کانفرنس ختم ہوئی تو صرف دو نکات پر ایک معاہداتی نوٹ ہی تحریر کیا گیا جس کے تحت یہ طے پایا گیا کہ حکومت کا نظام وفاقی پارلیمانی ہوگا اور آئندہ انتخابات بالغ رائے دہی کی بنیاد پر ہی منعقد کرائے جائیں گے۔ صدر پہلے ہی یہ کہہ چکے تھے کہ جو امور متفقہ طور پر طے پا جائیں گے یا جن پرتفصیہ ہو جائے گا وہ انہیں تسلیم کر لیں گے۔ لٰہذا یہ بات آسانی سے تسلیم نہیں کی جا سکتی کہ جمہوری ایکشن کمیٹی سے مذکرات کے نتیجے میں کسی بھی قسم کا فیصلہ یا معاہدہ طے ہو جانے یا نہ ہونے کے پس پشت مولانا بھاشانی یا ذو الفقار علی بھٹؤ پارٹی تھے جبکہ یہ بات واضح ہے کہ شیخ مجیب الرحمٰن اپنے چھ نکات کے سلسلے میں آئینی ترامیم کے لیے زور دے رہے تھے اور شیخ مجیب الرحمن کی جانب سے آئینی ترامیم کی یہ تجاویز جب صدر کو بھیجی گئی تھیں تو انہوں نے اس کے آئینی حل کی ضرورت پر زور بھی دیا تھا۔
٣٩) 20 مارچ 1969ء کو اس وقت کے وزیر قانون نے ان آئینی ترامیم کا اعلان کیا جو حکومت کرنے کا ارادہ رکھتی تھی۔ ہمیں بتایا گیا کہ اس پریس کانفرنس میں اپریل کی کسی تاریخ کا بھی علان کیا جانا تھا جس تاریخ کو قومی اسمبلی ان ترامیم پر غور کرتی۔ تاہم بعض پراسرار وجوہ کی بنا پر جنہیں ہم معلوم نہیں کر سکے، ایسا نہیں ہو سکا۔ جب مذکرورہ وزیر پریس کانفرنس سے خطاب کر رہے تھے تو انہیں ٹیلیفون پر ہدایت دی گئی کہ وہ ان اس علان کو موخر کر دیں۔
٤٠) یہ کہا گیا کہ آر ٹی سی ایک ناکامی تھی۔ بلاشبہ یہ کوئی کم کامیابی نہیں تھی لیکن ہمیں حیرانی ہے کہ کیا سرد مہری کے ساتھ اس کی تعریف پر (ناکامی) کی اصطلاح کو حقیقی معنوں میں کانفرنس سے نتھی کیا جاسکتا ہے۔ ہمیں بتائی گئیں وجوہ کی بنا پر یہ توقی رجائیت پسندانہ ہوئی کہ آر ٹی سی پر مکمل اتفاق رائے ہو جائے گا۔ بہرحا ل دو اہم رہنما مذکرات میں شامل نہیں تھے۔ ان حالات میں جن دو بڑی تبدیلیوں پر اتفاق کیا گیا انہیں بمشکل غیر اہم تصور کیا جاسکتا تھا۔ بلاشبہ اسے اچھا کہا جاسکتا کیوں کہ وہ ایک ایسا نتہائی معاہدہ تھا جس پر پہنچنے کی توقع کی جاسکتی تھی۔ اقواام اتفاق کلی پر نہیں چلتیں اور اختلاف رائے جمہوریت کا لازمی حصہ ہے۔ جومعاہدہ طے پایا وہ نئے باب کا آغاز کرنے کے لیے کافی تھا۔
٤٠) تاہم جب امن و امان کی صورت حال بری طرح خراب ہو گئی تھی تو سول انتظامیہ کی مدد کرنے کے لیے فوج طلب کرنے کی درخواست پر غور کرنے کے ضمن میں کوئی شخص اس وقت کے صدر کی دانش پر اعتراض نہیں کر سکتا اورانہوں نے قاعدے کے مطابق جنرل یحٰیی سے پوچھا تھا کہ آیا وہ ایسا کرنے کے تیار ہوں گے۔ مزید آگے بڑھنے سے قبل ہمارے لیے واضح طور پر یہ سمجھنا ضروری ہے کہ ( مارشل لا) کا مطلب کیا ہے۔ مارشل لا کا بذات خود حقیقی مطلب یہ ہے کہ کوئی قانون نہیں۔ تاہم روایتی طور پر یہ کہا جاتا ہے کہ اس میں فوجی کمانڈر کا حکم یا ارادہ سب سے بڑا ہوتا ہے۔ ملکی قانون پر اس کا کوئی اطلاق نہیں ہوتا اور جب کوئی بیرونی طاقت کسی ملک پر عسکری قبضہ کر لیتی ہے اس وقت اس کا اطلاق ہوتا ہے۔ فوج کا کبھی بھی یہ قانونی فرض نہیں رہا اور نہ ہے کہ وہ حکومت کا متبادل بنے اور عوام پر اپنی مرضی چلائے۔ اس کا فرض یہ ہے کہ جب حکومت طلب کرے تو وہ اس کی درخواست پر ان مخصوص علاقوں میں اس مخصوص مدت کے لیے اس کی مدد کو پہنچے جس کی ہدایت کی گئی ہو۔ غیر منقسم ہندوستان میں یا پاکستان میں 1958ء میں قبل نافذ کیے گئے نام نہاد مارشل لا کی مثالوں میں سول حکومت کو ہٹایا نہیں گیا تھا اور بلاشبہ سول حکومت نے مارشل لا نافذ کرنے کے احکامات دیے تھے۔ مؤخر الزکر مثال میں جب کسی مخصوص علاقے میں معمول کا کام کرنے والی مشینری ناکام ہو گئی تھی تو فوج سول حکومت کی مدد کرکے اپنے فرائض ادا کر رہی تھی اور ان معاملات کو یا تو پیش بندی کرکے یا ماضی کے تجربے کو سامنے رکھ کر ضروری قانون سازی کے ذریعے باقاعدہ بنا دیاگیا تھا۔ لیکن 1958ء میں فوج نے سول حکومت کو ہٹا کر اپنی حکمرانی قائم کی تھی۔ یہ فوج کی حکمرانی سے کم یا زیادہ کوئی بات نہیں تھی۔ بلاشبہ ایوب خان جنہوں نے مارشل لا کی انتظامیہ کی سربراہی کی تھی، ہم سے اس بات پر اتفاق کیا کہ 1958ء اور 1965ء میں جو کچھ کیا گیا وہ فوج کی حکمرانی تھی۔
٤٢) عام طور پر یہ غلط فہمی ہے، بالخصوص فوج میں اور ہمارے خیال میں یہ 1958ء کے بعد پروان چڑھی کہ کسی علاقے میں فوج کی کمان کرنے والا فوجی افسر ہی ہمیشہ اپنے علاقے میں مارشل لا نافذ کر سکتا ہے۔ بہ الفاط دیگر جب بھی کوئی فوجی کمانڈر، خواہ کم درجے کا ہی کیوں نہ ہو، یہ محسوس کرے کی اس کے زیر کمان علاقے میں معمول کی مشنری اپنا کام نہیں کر سکتی تو وہ بعض ایسے قوانین کے ذریعے جوماورائے آئین اختیار رکھتا ہے، یہ حق اور جواز رکھتا ہے کہ وہ مارشل لا نافذ کر دے۔ جنرل یحیٰی نے اپنی شہادت میں پرزور انداز میں اس کی حمایت کی۔ ایک کے بعد ایک مارشل لا کے نفاذ نے غیر فوجیوں کے ذہن میں بھی بھی مارشل لا کی تعریف کو دھندلا دیا ہے۔ عاصمہ جیلانی کے مقدمے میں سپریم کورٹ کے حالیہ فیصلے میں ،جسے سراہا گیا ہے، مکمل اختیار اور بہت تفصیل کے ساتھ اس سوال کا تجریہ کیا گیا ہے۔ ہم یہاں اس کے بعض حصوں کا حوالہ دے رہے ہیں۔
(موجودہ زمانے میں انگلستان میں مارشل لا کے مختلف مقاصد بیان کیے گئے ہیں۔ اصل معنی کے اعتبار سے اب بہر کیف یہ اندرون اور بیرون ملک موجود افواج میں نظم و ضبط پیدا کرنے سے متعلق قانون کے طور پر شناخت کیا جاتا ہے۔ اس معنی میں مارشل لا کی اس شاخ کو (فوج کا قانون) کہا جاتا ہے اور زمانہ امن میں اس کا مختلف صورتوں میں نفاذ ہوتا ہے مثلا آرمی ایکٹ، نیوی ایکٹ اور ائیر فورس ایکٹ۔ قوانین بنانے والے سول ادارے ان صورتوں کی منظوری دیتے ہیں اور یہ اس سے اختیار اخذ کرتا ہے۔ بین الاقوامی قانین کے مطابق مارشل لا کا مطلب زمانہ امن میں دشمن کے علاقے میں JUSBELLI کے حصے کے طور پر ایک عسکری کمانڈر کے اختیارات ہوتا ہے۔ اس معنی میں اس کی تعریف وہی ہے جو ڈیوک آف ویلنگٹن نے ایک مرتبہ ایوان امرا میں ایک مرتبہ کی تھی۔
٤٤) اس کے بعد 20 اور 25 مارچ 1969ء کے درمیان میں ایسا کیا ہوا کہ ملک کی باگ ڈور ایک فوجی کمانڈر کے حوالے کرنے کی ضرورت پڑ گئی؟ اس صورت حال کا تقابل 1958 کو صورت حال سے نہیں کیا جاسکتا۔1958ء میں درست یا غلط وجوہات کی بنا پر فیلڈ مارشل ایوب خان نے بر سر اقتدار حکومت کا تختہ اس وقت کے صدر کی آڑ میں الٹ دیاتھا۔ یہ صدر بھی نئی حکومت میں تین ہفتے سے بھی کم وقت تک شامل رہے۔ 1969ء میں آخر کار ایک سول حکومت نے کمانڈر انچیف کو دعوت دی کہ وہ حکومت کی باگ دوڑ سنبھال لیں۔ اس سلسلے میں ایک دلچسپ امر یہ ہے کہ فیلڈ مارشل نے 1969ء میں جنرل یحیٰی خان کو جو خط لکھا تھا اس میں انہوں نے ان سے کہا تھا کہ وہ اپنی آئینی ذمہ داریاں پوری کریں۔ ان ہی جذبات کا اعادہ فیلڈ مارشل نے اپنے الوداعی نشریاتی خطاب میں بھی کیا تھا۔ اپنے خطاب میں انہوں نے اس خیال کا اظہار کیا تھا کہ ملک کا تحفظ اس بات کا متقاضی ہے کہ دفاعی افواج کی راہ میں کسی قسم کی مشکلات کھڑی نہ کی جائیں اور انہیں ان کے قانونی فرائض آزادانہ طور پر استعمال نہ کرنے دیے جائیں۔ اگر ان کے خطاب کے صرف اسی اقتباس کا جائزہ لیا جائے تو اس سے باآسانی یہی نتیجہ اخذ کیا جاسکتا ہے کہ فوج کو سول قوت کی مدد کے لیے پہنچنے کی ضرورت ہے۔ تاہم یہ بات بالکل واضح ہے کہ ایوب خان کے پورے خطاب کے تناظر میں یہ بات ناقابل فہم تھی۔ اس خطاب کا لب لباب یہ تھاکہ حکومت اپنا کام مزید جاری نہیں رکھ سکتی۔ اپنے خطاب میں فیلڈ مارشل نے اس فیصلے کا بھی اعلان کیا کہ وہ ایک ساتھ صدر کا عہدہ بھی چھوڑ رہے ہیں۔ تاہم یہ حوالہ ان آئینی فرائض کے لیے تھا جن کے تحت فوج اس وقت کام کر رہی تھی۔ جنرل یحیٰی خان نے عہدے سے ہٹنے کے بعد اسی نکتے پر انہی قانونی پوزیشن کے حوالے سے ہمارے سامنے اپنی بھرپور وکالت کی تھی۔ ہم نے اس مسئلے پر ان سے کافی سوالات کیے تھے جس پر انہوں نے کہا تھا کہ میں کوئی وکیل نہیں ہوں مگر مجھے فوج میں ابتدا ہی سے اس بات کی تربیت دی گئی کہ ملک کا دفاع ایک سپاہی کا مذہبی فریضہ ہے۔ یہ بیان ایک ایسے شخص کے ذریعے سامنے آیا جس نے مختلف مواقع پر خود کو قانونی ماہر ظاہر کیا تھا۔
٤٥) ہم نے یہ بھی دیکھا کہ گول میز کانفرنس کے اس وقت کے حالات اور توقعات کے مطابق مثبت نتائج برآمد ہوئے۔ اس کانفرنس کے نتیجے میں آئینی ترمیم کے کام کا آغاز ہوا بلکہ اس بات کا اعلان عام بھی کیا گیا کہ تمام اقدامات قانونی اور آئینی دائرہ کار کے تحت کیے جائیں گے۔ ملک کو داخلی انتشار سے باہر نکالنے کے لیے صدر نے اپنے آپ کو آئینی سربراہ کے عہدے پر بھی فائز کر لیا جس میں پارلیمنٹ کے طرز پر حکومت تشکیل دی جاتی ہے۔1962ء کے آئین کے تحت اگر وہ فوری طور پر حکومت چھوڑدیتے اور انہیں ایسا کرنا ہی چاہیے تھا کہ انہیں اقتدار اسپیکر کے سپرد کرنا چاہیے تھا جو نئے صدر کے انتخاب کے لیے ضروری اقدامات کر سکتے تھے۔ اس صورت حال میں اس بات کی کوئی وجہ نظر نہیں آتی کہ صدر نے آئین میں ترمیم کا راستہ کیوں اختیار نہیں کیا۔ اس سلسلے میں خود آئین میں بھی واضح صراحت موجود تھی۔ یہ بات بھی سمجھ سے بالاتر ہے کہ ایوب خان نے 25 تاریخ کو اچانک عنان حکومت جنرل یحیٰی خان کے سپرد کیوں کر دی تھی؟ ہمیں جنرل یحیٰی خان کے رویے سے اپنے اس سوال کا بنیادی جواب ملتا ہے۔ جنرل یحیٰی خان نے یہ واضح کر دیا تھا کہ وہ سول حکومت کی مدد سے اقتدار قبول نہیں کریں گے۔ فیلڈ مارشل نے کبھی اس بات کو تسلیم نہیں کیا تھا کہ سیاست دان حکومت کو جمہوری انداز میں کامیابی سے چلانے کی اہلیت رکھتے ہیں۔ جنرل یحیٰی کی رائے بھی اس سلسلے میں ان سے مختلف نہیں تھی اور اقتدار میں آنے کے بعدا نہوں نے ہمارے سامنے اپنی گواہی میں اس بات کا اظہار بھی کیا۔ وہ اقتدار کی اپنی خواہش کی تکمیل کے لیے کسی صورت میں اپنے مؤقف سے ہٹنے کو تیار نہیں تھے۔ اس موقع پر بھی جو بات سرگوشیوں تک محدود تھی وہ کھل کر سامنے آگئی۔ وہ بات جو ان کا نام لے کر کہی گئی یہ تھی کہ فیلڈ مارشل کے دور حکومت میں انہوں نے اور ان کے خاندان کے افراد نے اپنی سرکاری پوزیشن کا سہارا لیتے ہوئے کافی مالی مفادات حاصل کیے۔ فیلڈ مارشل کی جانب سے جنرل کو اقتدار کی منتقلی کے فیصلے کے پس منظر میں جزوی طور پر ان کے اس تاثر کا بھی بڑا عمل دخل تھا کہ انہیں اقتدار خود سیاست دانوں کے حوالے سے کرنا پڑے گا۔ ان کے اس خیال کی تصدیق جنرل یحیٰی کی جانب سے اقتدار سنبھالنے کے لے بعد ایک اخبار نویس کے سوال کے جواب میں دیے جانے والے ایک بیان سے بھی ہوتی ہے۔ جنرل یحیٰی نے اپنے بیان میں کہا تھا ( میں فیلڈ مارشل ایوب خان کے خلاف کوئی اقدام نہیں کروں گا)
چھٹا باب دوسرا مارشل لا۔۔۔۔ یحیٰی حکومت
25 مارچ1969ء کی شام جنرل آغا محمد یحیٰی خان کمانڈر انچیف پاکستان آرمی نے ملک میں مارشل لا نافذ کر دیا اور پورے ملک کا اقتدار حاصل کر لیا۔ انہوں نے اپنے آپ کو چیف مارشل لا ایڈمنسٹریٹر مقرر کر لیا۔ انہوں نے ابتدا میں صدر ہونے کا دعویٰ نہیں کیا تھا کہ وہ خود ہمیشہ اقتدار میں رہیں گے۔ ان کے عہد حکومت میں کوئی نیا نظام قائم ہوگا۔ یہ بات 7 اکتوبر 1958ء کو اقتدار سنبھالنے والے فیلڈ مارشل( جو اس وقت کے جنرل تھے) کے عزائم اور مقاصد سے باکل مختلف بات تھی۔ اس وقت کے صدر نے اپنے نشری خطاب میں مارشل لا کا یہ جواز پیش کیا تھا کہ سیاست دان ناکام ہو گئے تھے۔ انہوں نے اس اقدام کو جمہوریت کی بحالی نہیں قرار دیا تھا بلکہ یہ کہا تھا کہ یہ ایک ایسے نئے نظام کا آغاز ہے جو ملک کو بچانے کا واحد ذریعہ ہے۔
٣) جنرل یحیٰی خان نے 26 مارچ1969ء کو اپنے خطاب میں کہا کہ مارشل لا کے نفاذ کا میرا واحد مقصد عوام کی زندگی آزادی اور مال کا تحفظ اور ملک میں انتظامیہ کو دوبارہ رواں دواں کرنا ہے۔ چیف مارشل لا ایڈمنسٹریٹر کی حیثیت سے میرا اولین اور اہم ترین کام امن کی بحالی اور اس بات کی یقین دہانی ہے کہ انتظامیہ اپنے روزمرہ کے معمولات عوام کی تسلی کے مطابق شروع کر دے۔ ہم نے انتظامی خرابی اور بے امنی کا کافی تجربہ کر لیا ہے۔ میں اس بات کو یقینی بناؤں گا کہ خرابی اور بے امنی کی یہ صورت حال کبھی دوبارہ پیدا نہ ہو۔ انتظامیہ کے ہر فرد کو میری اس تنبیہ کا سنجیدگی سے جائزہ لینا چاہیے۔ میرے ہم وطنو! میں آپ پر واضح کر دینا چاہتا ہوں کہ میرا اس کے علاوہ کوئی مقصد نہیں کہ ایک آئینی حکومت کا قیام عمل لایا جائے۔ میرا پختہ یقین ہے کہ ایک معقول اور تعمیری سیاسی زندگی اور حق رائے دہی کی بنا پر غیر جانبداری اور منتخبہ نمائندوں کے درمیان میں اختیارات کی سہل منتقلی کے لیے صاف و شفاف اور ایماندار انتظامیہ بہت ضروری ہے۔ ان منتخب نمائندوں کا ہدف ایک قابل عمل آئین کی صورت ہوگا اور ان تمام سیاسی، معاشی اور سماجی مسائل کا حل بھی جو عوام کے لیے ذینی پریشانی کا باعث ہیں۔ اس لیے جنرل یحیٰی کی حیثیت محض قائم مقام کی تھی جو ملک میں لا اینڈ آرڈر بحال کر سکے اور جلد از جلد اقتدار منتخب شدہ نمائندوں کو سونپ دے۔ اس کا مطلب یہ ہوا کہ ان کے پاس دو ہی راستے تھے یا تو وہ خود ایک نئے آئین کا اعلان کرتے یا آئین کی تشکیل کے لیے کوئی انتظامی مشنری قائم کرتے۔
٥) اسی دوران میں انہوں نے تمام اہم سیاسی شخصیات سے ملاقات کی تاکہ الیکشن سے پہلے آئین میں تمام ضروری ترامیم کی جاسکیں۔ اس اقدام کی توجیہ ان کے نزدیک یہ تھی کہ دراصل یہی وہ معاملہ ہے جس پر مکمل اتفاق رائے اور ہم آہنگی پائی جاتی ہے۔ ان کا خیال تھا کہ باقی کام عوام پر چھوڑ دینا چاہیے کہ وہ الیکشن کے بعد کیا فیصلہ کرتے ہیں۔ انہوں نے اعلان کیا کہ 5 اکتوبر1970ء کو انتخابات منعقد ہوں گے اور یکم جنوری 1970ء سیاسی سرگرمیاں شروع کرنے کی اجازت ہوگی۔ 31مارچ 1970ء تک تمام قانونی لائحہ عمل تیار کر لیا گیا اور انتخابی عمل کے لیے مغربی پاکستان کے ون یونٹ کو علاحدہ کر دیا گیا۔ دیگر بنیادی معاملات جن کے بارے میں کہا گیا کہ اتفاق رائے سے انجام دیے جائیں گے، ان میں نئے آئین کے باب میں وضاحت کی گئی کہ یہ وفاقی پارلیمانی طرز کا ہوگا اور انتخابات بالغ حق رائے دہی کی بنیاد پر ہوں گے۔ بنیادی انسانی حقوق کے نفاذ کو عدالتوں کی مدد سے یقین بنایا جائے گا۔ عدلیہ کی آزادی اور اس کے بحیثیت( آئین کے نگران) کردار کی حفاظت کی جائے گی۔ آئین کی اساس اسلامی نظام ہوگا جو نظریہ پاسکتان کی بنیاد ہے۔
٦) اگر آئینی نظام کی جلد بحالی اور عوامی نمائندوں کو اقتدار سونپنا ہی اصل مقصد تھا تو یہ ناقابل فہم ہے جنرل یحیٰی کے اقتدار میں آنے کے اٹھارہ ماہ بعد یعنی 5اکتوبر 1970ء کو الیکشن کا اعلان کیا گیا۔ حالانکہ امن و امان کی صورت حال بہت جلد بحال ہو گئی تھی۔ یہ درست ہے کہ آئینی اتفاق رائے پیدا کرنے کے لیے انہوں نے سیاسی رہنماؤں سے ملاقاتیں کیں لیکن یہ بھی سچ ہے کہ جنرل یحیٰی نے ایوب دور کے رہنما اصولوں سے ہی استفادہ کیا اور انہی خطوط پر کام کیا جو بعد میں نااتفاقی کا سبب بنے۔ اس عرسے میں سیاسی سرگرمیوں کی اجازت نہیں تھی اور نہ ہی سیاسی جماعتوں کو منظم کرنے کی، سیاسی مہم کی اجازت کا تو سوال ہی نہیں پیدا ہوتا تھا۔ ان حالات میں یہ سمجھنا دشوار تھا کہ ان مذکرات سے کون سی کامیابی متوقع تھی، واحد نکتہ جس پر گول میز کانفرنس میں اتفاق کیا گیا،ون یونٹ کی علیحدگی تھا۔
١٤) پچھلے پیراگراف میں جو کچھ بتایا گیا ہے وہ درحقیقت اس تصور پر مبنی ہے کہ اس بات کی نہایت سنجیدگی سے توقع کی جا رہی تھی کہ مشرقی پاکستان رائے شماری میں حصہ لیتا مگر اپنے چھ نکات کی روشنی میں اگر اس بات کو اطمینان بخش طریقے پر سمجھ لیا جاتا کہ مشرقی پاکستان چھ نکات کا مطالبات کی حد تک نہیں جاسکتا تھا تو صوبائی خود مختاری کے سوال کی اہمیت اور حساسیت کو کم کیا جاسکتا تھا اور اس بنیاد پر کم از کم اکثریت کی ضرورت کو بہت حد تک کم کیا جاسکتا تھا ۔
١٥) ایسا نہیں تھا کہ ووٹنگ کے طریق کار کی اہمیت کو محسوس نہیں کیا گیا تھا۔ شواہد یہ ظاہر کرتے ہین کہ وزیر قانون، مشیر قانون نے یحیٰی خان کو اس مسئلے کی نزاکت سے آگاہ کر دیا تھا اور واقعی جنرل نے 28 نومبر1969ء کو اپنے نشرئیے میں جس کا ہم قبل ازیں حوالہ دے چکے ہیں اور 28 مارچ1970ء کو لیگل فریم ورک آرڈر کے نفاذ سے عین دو دن پہلے یہ باتیں بتائیں ۔
(23. مارچ 1970 جب 1970ء کا لیگل فریم ورک آرڈر چھپ کر سامنے آئے گا تو آپ دیکھیں گے کہ دستوری طریقہء کار کے معاملات میں قومی اسمبلی کے لیے ووٹ ڈالنے کے طریقہء کار کو اس میں شامل کیا گیا ہے۔ یہ ایک ایسا معاملہ ہے کہ جسے بہتر طور پر ایوان ہی طے کرنے کا مجاز ہے اور یہ میری دلی خواہش اور تمنا ہے کہ اس اہم معاملے پر خیالات میں کوئی بنیادی اختلاف نہ پیدا ہونے پائے۔ اس کے لیے اتفاق رائے مثالی ہونا چاہیے۔ کسی بھی معاملے میں شرح فیصد کے تناسب سے بات کرنا میں ذاتی طور پر پسند نہیں کرتا ہوں۔ یہ وہ نکتہ ہے جس پر میں پہلے بھی بات کر چکا ہوں لیکن دوبارہ پُر زور انداز میں کہنا چاہوں گا کہ آئین کی تیاری کسی معمولی قانون سازی کے کام کے مترادف نہیں ہے بلکہ یہ مل جل کر رہنے کا ایک معاہدہ ہے۔ لٰہذا یہ ضروری ہے کہ تمام علاقے ووٹنگ کے طریقہء کار سے مکمل طور پر مطمئن ہوں اور محض ایوان کے ذریعے ہی بہتر طور پرمکمن ہو سکتا ہے۔ کیونکہ جب تک تمام علاقے صحیح طور پرمطمئن نہیں ہوتے اس وقت تک آئین حقیقی معنوں میں مختلف صوبوں اور علاقوں کے لوگوں کے لیے ویسا قابل قبول نہیں ہو سکتا جیسا کہ ایسی دستاویز کو ہونا چاہیے۔ مجھے یقین ہے کہ کسی مناسب اور موزوں بندوبست تک پہنچنا ممکن ہے)
یہ استدالال غیر معمولی ہے اور بے کم و کاست صورت حال کی عکاسی کرتا ہے کہ ایک آئین کا ہونا ضروری تھا جس کے تحت ووٹنگ کے طریقہء کار کا معاملہ طے پانا تھا، جنرل کا خیال تھا کہ یہ حقیقی تضاد ہے۔
پوائنٹ(١) اس نکتے میں کہا گیا ہے کہ حکومت کی نوعیت وفاقی اور پارلیمانی ہوگی جس میں وفاقی مقننہ اور وفاق کی تشکیل کرنے والی وحدتوں کی مقننہ کا انتخاب براہ راست بالغ رائے دہی کی بنیاد پر کیاجائے گا۔ وفاقی مقننہ میں نمائندگی آبادی کی بنیاد پر ہوگی!
٤) مالیاتی پالیسی کی تشکیل وفاق میں شامل وحدتوں کی ذمہ داری ہوگی۔ تاہم وفاقی حکومت کو مطلوبہ ریونیو ذرائع مہیا کر دیے جائیں گے، تاکہ وہ دفاع اور امور خارجہ پر ہونے والے اخراجات کو پورا کر سکے۔ اس قسم کے مالیاتی ذرائع خود بخود وفاقی حکومت کو فراہم ہو جائیں گے، جس کے طریقہء کار اور وفاقی وحدتوں کی جانب سے تناسب کے تعین کی بنیاد، آئین میں وضاحت کے ساتھ درج ہوگی۔ یہ آئینی دفعات اس بات کی ضمانت دیں گی کہ وفاقی حکومت کی ریونیو کی ضرورت مستقل طور پر پوری کی جاتی رہیں اس مقصد کو سامنے رکھتے ہوئے کہ مالیاتی پالیسیوں پر وفاقی وحدتوں کا مکمل کنٹرول بہر صورت قائم رہے گا۔
٥) ایسے آئینی اقدام کیے جائیں گے، جن کی رو سے ہر وفاقی وحدت کی غیر ملکی زرمبادلہ کی آمدنی کا الگ الگ حساب رکھا جاسکے، جن پر ان وحدتوں کی حکومتوں کا مکمل کنٹرول ہو۔ وفاقی وحدتوں کی، غیر ملکی زرمبادلہ کی ضروریات کا تعین اس تناسب کی بنیاد پر کیا جائے گا جو آئین میں طے شدہ طریقہء کار کے عین مطابق ہوگا صوبائی حکومتوں کو یہ اختیار حاصل ہوگا کہ وہ آئین کے تحت غیر ملکی تجارت اور امداد کے بارے میں ملک کی خارجہ پالیسی کی حدود میں رہتے ہوئے مذکرات اور گفت و شنید کر سکیں۔
ایک ایسا گواہ جو اس پوری مدت کے دوران میں آئین سازی کے عمل سے وابستہ رہ چکا ہے اور جسے قانون اور آئینی شعبوں کا طویل اور ماہرانہ تجربہ حاصل ہے۔ ریٹائرڈ چیف جسٹس آف پاکستان مسٹر جسٹس اے آر کار نیلیس کے سوا اور کون ہو سکتا ہے؟ جب ان سے سوال کیا گیا کہ کیا انتخابی مہم کے دوران میں کسی موقع پر چھ نکات جنرل یحیٰی خان کو بھی دکھائے گئے تھے تو ان کا جواب یہ تھا۔ (وہ ان نکات سے بخوبی آشنا تھے اور وقتاَ َ فوقتاَ َ ان کے بارے میں گفتگو بھی کرتے تھے، تاہم انہوں نے کبھی ان کے تجریئے کی ضرورت محسوس نہیں کی! میرا ذاتی خیال یہ ہے کہ ان نکات میں سے چار تو ایسے تھے جنہیں بآسانی قبول کیا جاسکتا تھا اور میں نے کابینہ کے اجلاس میں بھی یہ کہا تھاکہ ہم آسانی کے ساتھ آئین میں ضروری ترمیم کرتے ہوئے ان چھ نکات میں سے اکثر کو اس میں جگہ دے سکتے ہیں جن کے نتیجے میں سیاسی صورت حال بہتر ہوسکتی ہے۔ (جسٹس کار نیلیس کا پورا احترام کرتے ہوئے ہم صرف یہ کہنا چاہتے ہیں کہ انہوں نے اس معاملے کو قرار واقعی اہمیت نہ دیتے ہوئے محض اسے ٹالنے پر ہی اکتفا کیا ہے۔
٢٠) کرنل حسن کے مطابق جنہیں26 مارچ 1969ء کو چیف مارشل لاایڈمنسٹریتر ہیڈکوارٹرز میں JAG ڈپارٹمنٹ کے نمائندے کی حیثیت سے متعین کیا گیا تھا اور جو مارشل لا کے تمام عرصے میں ہر لمحہ آئین سازی کے مسئلہ سے گہری وابستگی کے حامل رہے ہیں، ان چھ نکات کا بظاہر مقصد علیحدگی نہیں تھا جس سے ان کی مراد غالباَ َ یہ ہے کہ دیکھنے میں یہ چھ نکات علیحدگی کا پیش خیمہ معلوم نہیں ہوتے۔
٢١) ہمارے روبرو چند اور بھی گواہان ایسے پیش ہوئے جنہیں انتخابی مہم کے مشکل دور میں حکومت کی جانب سے مشرقی پاکستان کے بہت قریب رہنے کا موقع ملا تھا جیسے گورنر مشرقی پاکستان ایدمرل احسن اور مارشل لا ایڈمنسٹریٹر لفٹننٹ جنرل ایس ایم یعقوب ان دونوں حضرات کا کہنا ہے کہ انہیں یاد نہیں پڑتا کہ کبھی ان چھ نکات کے مفہوم اور مطالب کا غور اور سنجیدگی کے ساتھ کوئی تجزیہ کیا گیا ہو یا ان کے اطلاق اور عواقت کا ہی کوئی احاطہ کیا گیا ہو!
٢٣) عوامی لیگ کے (ترمیم شدہ) چھ نکات اس کے پروگرام کو (اصل) نکات کی بہ نسبت زیادہ مؤثر اور بھرپور طریقے سے پیش کرتے ہیں، تاہم اپنی روح میں وہ سابقہ اصل نکات کے مقابلے میں اتنے زیادہ مختلف بھی نہیں کہ ہم یہ سوچنے لگیں کہ یہ ترمیم شدہ چھ نکات علیحدگی کی طرف لے جاتے ہیں جب کہ اصل نکات اس سے مبرا تھے۔ ہم یہ محسوس کیے بغیر نہیں رہ سکتے کہ کرنل حسن کے ظاہر کردہ خیالات کافی حد تک تکنیکی تھے بلکہ انہیں مضحکہ خیز بھی کہہ سکتے ہیں تاہم یہ بات قابل تعریف ہے کہ اس بیان کے فوراَ َ ہی بعد انہوں نے کہا کہ چھ نکات میں تبدیلی بھی کی جاسکتی ہے۔ اب بہت سے گواہ ہمیں مستقلاَ َ یہ بتا رہے ہیں کہ شیخ مجیب الرحمٰن نے خود کہا تھا کہ چھ نکات پر مذاکرات ہوسکتے ہیں کیونکہ بہرحال یہ کسی مذہبی صحیفے کا حصہ نہیں ہیں!۔۔۔۔ تاہم ہمیں ان بیانات پر کسی قدر تعجب اور حیرت کا اعتراف کر لینا چاہیے۔ اگر حکمران جمایت کے خیال میں چھ نکات کا مطلب علیحدگی نہیں تھا تو یقیناَ َ ان میں کوئی غلط بات نہیں تھی اور اکثریت کی خواہشات کو جس کا تعلق ملک کے ایک صوبے سے تھا مغربی پاکستان کی جانب سے بغیر کسی سخت مخالفت کے قبول کیا جاسکتا تھا! لیکن ایسی صورت میں اس بات پر اصرار کیوں کیا جا رہا ہے کہ شیخ مجیب الرحمٰن چھ نکات پر سودے بازی کے لیے تیار تھے؟درحقیقت ان نکات پر مذکرات یا سودے بازی کا واضح مطلب یہ تھا کہ یہ چھ نکات جوں کے توں قابل قبول نہیں ہو سکتے تھے۔ جس کا بنیادی سبب یہ تھا کہ وہ ملک کی سالمیت اور یک جہتی کے خلاف تھے! اگر ایسا نہ ہوتا تو جنرل یحیٰی خان کی اکثریت کے اس مطالبے اور خواہش کو تسلیم کرنے میں قطعاََ َ کوئی عذر نہیں ہوتا۔ انہوں نے خود کہا انہوں نے صرف انہی امورومعلات کو آخری شکل دی ہے جن پر مکمل طریقے سے اتفاق رائے موجود تھا اور چوں کہ ان کی حیثیت محض ایک نگران کی تھی لٰہذا کوئی بھی ایسا آئینی منصوبہ جوان کے طے کردہ بنیادی اصولوں سے متصادم نہ ہوتا انہیں یکساں طور پر قابل قبول ہو سکتا تھا۔
٢٤) ہمارے خیال میں اس مہم میں عدم مداخلت کی دو وجوہات ہوسکتی ہیں۔ ان میں سے ایک وجہ یہ ہوسکتی ہے کہ عوامی لیگ کے معاملے میں عدم مداخلت کی پالیسی اختیار کرتے ہوئے حکومت انتہا کو پہنچ گئی کہ اس نے جماعتوں کو تحفظ دینے سے انکار کر دیا جن کی کمپین میں عوامی لیگ دخل اندازی کر رہی تھی۔ مثال کے طور پر عوامی لیگ نے جماعت اسلامی کا ایک جلسہ درہم برہم کر دیا مگر حکومت کی ایجینسیوں نے کوئی دخل اندازی نہیں کی اور تماشائی بنی دیکھتی رہیں۔ پاکستان ڈیموکریٹک پارٹی کے جلسے کا بھی یہ ہی حال ہوا۔
٢٥) دوسرا سبب مشرقی پاکستان کے سویلین ملازمین کا طرز عمل تھا اس بات میں کوئی شک نہیں حکومت پاکستان جنرل یحیٰی خان کے ماتحت تھی۔ کیونکہ تمام ملک میں مارشل لا نافذ تھا۔ اس لیے مشرقی پاکستان کا انتظام بھی مارشل لاءاتھارٹیز چلا رہی تھی۔ لیکن مشرقی پاکستان میں خدمات انجام دینے والے زیادہ تر سویلین ملازمین مشرقی پاکستانی تھے اگرچہ وہ ایک ذہین طبقے سے تعلق رکھتے تھے مگر وہ ان جذبات سے متاثر ہوئے بغیر نہیں رہ سکتے تھے جو اس وقت مشرقی پاکستان کے لوگوں میں عام تھے۔ یہ متوقع تھا کہ مشرقی پاکستانی ہونے کی حیثیت سے جذباتی طور پر عام پبلک کے جذبات میں وہ شریک ہوں گے لیکن ان کی تعلیم انہیں جذبات قابو پانے میں کچھ مدد بھی کرتی تب بھی استحصال کیے جانے کے الزام سے وہ ضرور متاثر ہوتے۔ سول ملازمین نے دیکھ لیا تھا کہ عوامی لیگ ایک چڑھتا ہوا سورج ہے اور مستقبل اسی کے ہاتھ میں ہے۔ اگر یہ بھی فرض کر لیا جائے کہ اس جدوجہد کی ابتدائی مرحلے میں یہ بات واضح نہیں تھی کہ شیخ مجیب الرحمٰن غیر متنازع فاتح کے طور پر ابھریں گے۔ پھر بھی اقتدار کا مرکز فوج کے ہاتھوں سے منتقل ہو رہا تھا اس لیے مشرقی پاکستانی سول ملازمین کی نگاہیں اب آنے والے حاکم کی طرف سے لگی ہوئی تھیں بجائے اس حاکم کے جو جانے والا تھا۔ اس کے علاوہ چھ نکاتی پروگرام میں مشرقی پاکستان کی بیورکریسی کے لیے بھی کشش تھی۔ کیونکہ اس میں انہیں اپنی ترقی کے مواقع نظر آ رہے تھے۔ ایک طرح سے مشرقی پاکستان کے سول ملازمین کی وہی حیثیت تھی جو آزادی سے پہلے برصغیر میں ہندو اور مسلمان سول ملازمین کی تھی جو جذباتی طور پر کانگریس اور مسلم لیگ سے لگاؤ رکھتے تھے۔ اس لیے اس میں کوئی تعجب کی بات نہیں ہے کہ مشرقی پاکستان کے سول ملازمین نے اپنا تمام اثر اس پارٹی کے حق میں استعمال کیا جو مشرقی پاکستان کے لیے کام کر رہی تھی بجائے ان جماعتوں کے جن کارجحان قومی تھا۔ لہٰذا یہ حقیقت کہ عوامی لیگ کامیاب ہوگی شروع سے آشکار ہو گئی تھی اگرچہ اس بات کی توقع کسی کو نہیں تھی کہ وہ ایسی بھاری کامیابی حاصل کر لے گی۔
٢٦) ایسا معلوم نہیں ہوتا کہ حکومت کو ایسے نتائج کی توقع تھی سیقلون جیسے ہر واقعے کے بعد عوامی لیگ کی کامیابی کے امکانات روشن ہوتے جا رہے تھے۔ حکومت کی خفیہ ایجینسیاں اندازہ لگا رہی تھیں کہ مشرقی پاکستان میں عوامی لیگ کو60 فیصد کامیابی حاصل ہو جائے گی جو مجموعی طور پر اکثریت نہیں ہوگی۔ یہ نتائج اس بات کے باوجود ظاہر ہوئے کہ حکومت خاموش تماشائی نہیں رہی۔ نتائج پر اثر انداز ہونے کے لیے انتخابات کے دوران میں اس نے پس پردہ کچھ کارروائیاں کیں۔ جنرل یحیٰی نے اپنے ایک بااعتماد ساتھ میجر جنرل محمد عمر کو نیشنل سیکیورٹی کونسل کا سکریٹری مقرر کر دیا۔ ایسے حالات میں یہ ایک ایسا عہدہ معلوم ہوتا تھا جس کے پردے میں دوسری کارروائیاں کی جانی تھیں۔ یہ بات تو درست ہے کہ یہ کونسل ایوب خان کے دور میں بنائی گئی تھی لیکن اس کونسل کے تمام اراکین نے جنہوں نے ہمارے سامنے بیان دیے اور جن میں جنرل عمر بھی شامل تھے اس بات کا اعتراف کیا ہے جس مقصد کے لیے یہ کونسل بنائی گئی تھی اس کے لیے یہ غیر مؤثر تھی اس کے پاس کوئی اختیارات بھی نہیں تھے اور نہ کوئی ایسا نظام تھا جس کے تحت یہ اپنا مقصد حاصل کر سکتی۔ ہمیں معلوم ہوا کہ جنرل یحیٰی خان نے اقتدار حاصل کرنے کے بعد ایسے شخص کو جوان کے اسٹاف آفیسر کی حیثیت سے کام کر چکا تھا سیکریٹری مقرر کر دیا۔ جنرل عمر کی صدر کے پاس براہ راست رسائی تھی۔ انہوں نے کبھی یہ شکایت نہیں کی کہ وہ غیر مؤثر تھے اور نہ ہی ان کے عہدے کو مؤثر بنانے کے لیے کوئی اقدام کیے گئے۔ جنرل عمر کے پاس سیف میں بہت بڑی رقم پڑی ہوئی تھی اور جب بڑی قیمت کے یونٹوں کو تبدیل کیا گیا تو انہوں نے چھ لاکھ روپے جمع کرائے۔ 4.12.72تک تین لاکھ روپے کیش نکلوائے گئے اور ان کا کوئی حساب نہیں دیا گیا۔ اس کے ساتھ جنرل عمر بار بار سیاست دانوں سے ملتے رہتے تھے۔ اس سے واضح طور پر نتیجہ اخذ کیا جاسکتا ہے۔
٢٨) اس کا ایک اور بر نتیجہ یہ بھی نکلا نومبر 1970ء میں مشرقی پاکستان سیقلون کا شکار ہوا اور اسے عوامی لیگ نے مغربی پاکستانیوں کے خلاف پہلے سے موجود شدید نفرت کو بڑھانے کے لیے استعمال کیا۔ انہوں نے دعویٰ کیا کہ مصیبت کے اس وقت میں نہ تو مغربی پاکستان کے رہنماؤں نے اور نہ ہی حکومت نے جس میں مغربی پاکستان کے لوگوں کی اکثریت تھی مشرقی پاکستان کے لیے کوئی ہمدردی کی مغربی پاکستان کے ایک رہنما خان عبد الولی خان نے بیان دیا اس وقت سوائے ان کے مغربی پاکستان کے کسی رہنما نے مشرقی پاکستان کا دورہ نہیں کیا اور عوامی لیگ نے اس بات کو مشرقی پاکستان کے ساتھ ظالمانہ سلوک نہیں تو عدم توجہی کا سلوک کرنے سے تعبیر کیا۔ مغربی پاکستان میں ایک اہم سیاسی جماعت کے ایک رہنما نے ہمارے سامنے بیان دیا کہ مشرقی پاکستان میں مغربی پاکستان کے رہنماؤں کے صرف جانے سے کچھ نہیں ہوتا مشرقی پاکستان کے لیے مادی امداد بھیجی گئی تھی۔ یہ بات درست ہے۔ لیکن انسانی جذبات کبھی کبھی حقیقی امداد سے زیادہ دکھاوے کی ہمدردی سے متاثر ہوجاتے ہیں۔ ہم یہ نہیں کہتے کہ اس موقع پر مغربی پاکستان کے رہنماؤں کی عدم موجودگی مشرقی پاکستان کے لوگوں کو خفیف کرنے کے لیے تھی یا ان کی عدم توجہی کا نتیجہ تھی۔ شاید انہوں نے یہ صحیح طور پر سوچا تھا کہ وہ مادی مدد بھیج دیں اور خود انتخابی مہم کی ضرورت کے پیش نظرمغربی پاکستان میں موجود رہیں۔ ہم یہ اس لیے کہہ رہے ہیں کہ اس بات نے ایک اہم کردار ادا کیا اور اس سے مجیب کی حیثیت مزید مستحکم ہو گئی۔ اب یہ بات بالکل واضح تھی کہ مجیب انتخابات پر چھا جائے گا سیقلوں کے بعد چند جماعتوں کو چھوڑ کر دوسری تمام جماعتیں انتخابات سے علحیدہ ہوگئیں اور مجیب کے لیے میدان خالی چھوڑ دیا۔
٢٩) انتخابی مہم کے بارے میں یہ دلچسپ حقیقت ہے جس اکثریت سے مجیب کامیاب ہوئے اور انتخابات کے بعد جس کی وجہ سے ان کی طاقت اور کمزوری ظاہر ہوئی اس کی مجیب کو توقع تھی۔ انہوں شروع ہی سے اس بات کا اندازہ تھا کہ بھاری اکثریت کی وجہ سے وہ اپنی پارٹی کے قیدی ہو کر رہ جائیں گے اس لیے انہوں نے کونسل مسلم لیگ کو کچھ نشستیں پیش کیں کچھ جماعت اسلامی کوپیش کیں اور ان سے وعدہ کیا کہ وہ ان حلقوں سے اپنے امیدوار کھڑے نہیں کریں گے ایسا معلوم ہوتا ہے کہ مشرقی پاکستان کی نشستوں کی واضح اکثریت چاہتے تھے مگر پورے پاکستان میں اکثریت نہیں چاہتے تھے جہاں تک ہم نے سنا ہے۔ وہ چاہتے تھے کہ انہیں تقریباَ َ 120 نشستیں حاصل ہو جائیں جس سے وہ ایوان میں سب سے بڑی جماعت کے رہنما بن جائیں مگر انہیں مکمل اکثریت حاصل نہ ہو ہمیں احساس ہے کہ بیان سے یہ ظاہر ہوتا ہے کہ مجیب چاہتے تھے کہ چھ پوائنٹس کی بنیاد پر مذکرات کریں بجائے اس کے اس پروگرام کو وہ ایوان میں اپنی قوت کے ذریعے منظور کرائیں یہ بڑا مشکل ہوگا اور ناانصافی بھی ہوگی کہ چھ نکات کے سلسلے میں مجیب الرحمٰن کے ارادوں کے بارے میں بغیر ان کے یا ان کی جماعت کے کسی رکن کی شہادت لیے فیصلہ کر لیا جائے۔
٣٠) تاہم کونسل مسلم لیگ اور جماعت اسلامی نے اس پیشکش کو قبول نہ کرنے کا فیصلہ کیا۔ غالباَ َ ان کا خیال تھا کہ وہ زیادہ نشستیں حاصل کر سکیں گی نتائج ہمیں معلوم ہیں۔